Regeringen er på vej med en række initiativer, der skal styrke kyst- og klimasikringen i Danmark. Initativerne skal være med til at sikre mod oversvømmelser og forebygge kysterosion og klimapåvirkninger. Det fortæller miljø- og fødevareminister, Esben Lunde Larsen. - Danskerne skal beskyttes bedst muligt mod oversvømmelser og erosion. Nu sætter vi med initiativerne på det kommende forslag til finansloven gang i at få uadarbejdet en vurdering af, hvor vi i fremtiden kan forvente, at der vil ske kysterosion og oversvømmelser, så vi kan sætte ind, inden mennesker eller bygninger kommer til skade, siger han. Planen indebærer blandt andet, at kommunerne nu skal stå for behandling af kystbeskyttelsesanlæg, hvor det tidligere var en delt myndighed ved Kystdirektoratet. Og så kan beboerne i de udsatte områder ved kysterne selv få lov at kystbeskytte sig. Ud over det skal der analyseres på, hvor i landet der er risiko for oversvømmelse og erosion, så kommunerne kan identificere, hvor der er særligt behov for at lave indsatser. I alt er der afsat 62 millioner kroner til initiativerne.

Referat:
Efter længere tid uden en ordentlig handleplan kommer regeringen nu med et udspil, der skal sikre de danske kyster fra at erodere.